О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 15. и 16. Устава Републике Србије, према којима Република Србија уређује и обезбеђује, између осталог, финансирање остваривања права и дужности Републике Србије, утврђених Уставом и законом, као и рад републичких органа.

II. РАЗЛОЗИ ЗА ДОНОШЕЊЕ ЗАКОНА

*• Проблеми које овај закон треба да реши, односно циљеви који се овим законом постижу*

Разлози за доношење овог закона садржани су у потреби за усаглашавањем предмета таксене обавезе са списима и радњама који су у надлежности органа за чији се рад републичка административна такса плаћа, a с тим у вези, од стране Народне банке Србије (у даљем тексту: НБС) је инициран престанак основа за вршење појединих списа и радњи за које је прописана такса.

Наиме, НБС је поднела иницијативу којом се предлаже брисање таксе из Тарифног броја 223в Одељка А – Тарифе републичких административних такси која је саставни део Закона о републичким административним таксама („Службени гласник РС”, бр. 43/03, 51/03-исправка, 61/05, 101/05-др. закон, 5/09, 54/09, 50/11, 93/12, 65/13-др.закон, 83/15, 112/15, 113/17 и 3/18-исправка), којим је прописана такса за списе и радње из области мењачког пословања, и то: за захтев за издавање овлашћења за обављање мењачких послова, за решавање по захтеву за издавање овлашћења за обављање мењачких послова, за пријављивање полагања испита за стицање дозволе за обављање мењачких послова, за издавање цертификата о завршеној обуци за обављање мењачких послова, за издавање потврда, односно уверења у вези обављања мењачких послова, за извод из регистра овлашћених мењача, са подацима из регистра, као и за издавање копија и преписа аката у вези са мењачким пословима које доноси Пореска управа. Брисање таксе је предложено због престанка основа за предузимање тих списа и радњи од стране Пореске управе, односно промене надлежности за обављање мењачких послова. Наиме, Законом о изменама и допунама Закона о девизном пословању („Службени гласник РС”, број 30/18) којим се мења чл. 39. и 39а Закона о девизном пословању („Службени гласник РС”, бр. 62/06, 31/11, 119/12, 139/14 и 30/18) прописано је да НБС преузима од Министарства финансија – Пореске управе надлежности у вези издавања и одузимања овлашћења за обављање мењачких послова, као и у вези издавања цертификата за обављање мењачких послова. Такође, изменама члана 46. Закона о девизном пословању прописано је да НБС врши контролу девизног пословања резидената и нерезидената и мењачког пословања.

С тим у вези, на основу наведених одредаба Закона о девизном пословању НБС, од 1. јануара 2019. године преузима од Министарства финансија ‒ Пореске управе надлежности у вези са издавањем и одузимањем овлашћења за обављање мењачких послова и контролом девизног пословања резидената и нерезидената и мењачких послова. Имајући у виду да су списи и радње из области мењачких послова од 1. јануара 2019. године из оквира надлежности НБС, које обавља у складу са одредбом члана 4. Закона о Народној банци Србије („Службени гласник РСˮ, бр. 72/03, 55/04, 85/05-др. закон, 44/10, 76/12, 106/12, 14/15, 40/15-УС и 44/18), не може се наплаћивати републичка административна такса. Наиме, НБС за услуге које врши у свом пословању, наплаћује накнаду по јединственој тарифи, у складу са Одлуком о јединственој тарифи по којој Народна банка Србије наплаћује накнаду за извршене услуге („Службени гласник РСˮ, бр. 43/11, 85/11, 49/12, 57/12, 67/12, 98/12, 43/13, 80/13, 17/14, 27/14, 62/14, 125/14, 51/15, 61/15, 71/15, 78/15, 29/16, 54/16, 76/16, 85/16, 24/17, 3/18, 76/18 и 86/18).

*• Разматране могућности да се проблеми реше и без доношења овог закона*

Имајући у виду да су предложена решења законска материја, уређивањем материје републичких административних такси законом, даје се допринос правној сигурности и уједно обезбеђује транспарентност у вођењу таксене политике, и с тим у вези нема могућности да се проблеми реше без доношења закона.

*• Зашто је доношење овог закона најбољи начин за решавање проблема?*

Доношење овог закона је најбољи начин за решавање проблема, из разлога што се ради о законској материји коју је једино и могуће мењати и допуњавати одговарајућим изменама закона.

Поред тога, уређивањем материје републичких административних такси Законом, даје се допринос правној сигурности и уједно обезбеђује транспарентност у вођењу таксене политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1.

Предлаже се да се брише Тарифни број 223в којим су прописане таксе за захтев за издавање овлашћења за обављање мењачких послова, за решавање по захтеву за издавање овлашћења за обављање мењачких послова, за пријављивање полагања испита за стицање дозволе за обављање мењачких послова, за издавање цертификата о завршеној обуци за обављање мењачких послова, за издавање потврда, односно уверења у вези обављања мењачких послова, за извод из регистра овлашћених мењача, са подацима из регистра, као и за издавање копија и преписа аката у вези са мењачким пословима које доноси Пореска управа, због престанка основа за наплату таксе од стране Пореске управе као надлежног органа, односно промене надлежности за обављање мењачких послова.

Уз члан 2.

Уређује се да закон ступа на снагу осмог дана од дана објављивања у „Службеном гласнику Републике Србије”, а примењује од 1. јануара 2019. године.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разматрање и доношење овог закона по хитном поступку предлаже се у складу са чланом 167. Пословника Народне скупштине („Службени гласник РС”, број 20/12-пречишћен текст).

Доношењем овог закона по хитном поступку омогућило би се усаглашавање предмета таксене обавезе са списима и радњама који су у надлежности органа за чији се рад републичка административна такса плаћа, и избегло наплаћивање таксе два пута по истом основу, односно наплата таксе од стране ненадлежног органа.

Имајући у виду да се такса плаћа у циљу подмирења трошкова рада органа проузрокованих захтевима заинтересованих лица, као и да су извршене измене прописа којима је промењена надлежност за обављање мењачких послова, тако да је за послове и радње који су до сада били у надлежности Пореске управе, надлежна НБС, недоношење закона по хитном поступку могло би да проузрокује штетне последице по обвезнике који би за предметне послове плаћали републичку административну таксу и накнаду НБС за извршене услуге НБС, као стварно надлежног органа за доношење списа и предузимања радњи из области мењачког пословања.